Qui està fent una vaga de fam indefinida?
La vaga de fam indefinida que han començat avui Jordi Sànchez i Jordi Turull els permet de denunciar de la presó estant una violació flagrant dels drets fonamentals de tots els presos polítics. Fa més d'un any que el Tribunal Suprem espanyol va decidir de mantenir-los tancats en presó incondicional i preventiva a l'espera de judici. I hi ha un precedent europeu que indica fins a quin punt és una violació de drets, el del diputat i dirigent kurd Selahattin Demirtaş, copresident del Partit Democràtic dels Pobles (HDP, les sigles en turc), que fa més de dos anys que roman empresonat a Turquia. Per això, el Tribunal Europeu dels Drets Humans (TEDH), amb seu a Estrasburg, ha condemnat aquest país. I Espanya procura d'evitar una condemna semblant per la repressió contra els dirigents independentistes blocant al Tribunal Constitucional la via que permet d'arribar a la justícia europea. El TEDH va sentenciar fa deu dies que Turquia havia vulnerat els drets de llibertat i de seguretat de Demirtaş, el dret de ser presentat ràpidament davant un jutge, de revisió ràpida de la legalitat de la detenció i d'eleccions lliures, a més d'haver-li limitat restrictivament tots els altres.
Jordi Sànchez i Jordi Turull